Hulde gebring aan Uyinene in spesiale TV-episode | Netwerk24
Deur Ané van Zyl 24 September 2020 15:09
So meen haar vriendinne in 'n nuwe episode van Huisgenoot: Ware lewensdramas op VIA (DStv-kanaal 147).
In dié program word hulde gebring aan Uyinene wat bekend was om haar borrelende persoonlikheid wat "enige hartseer sommerso kon laat verdwyn" met net 'n glimlag.
In die episode, wat Maandag uitgesaai word, deel haar vriendinne en vriende stories van hoe hulle saam gelag en gesels het, en hoe Uyinene hulle geïnspireer het. Ook haar ma, Nomangwane, deel die hartroerende storie van hoe sy Luyanda Botha (42), haar dogter se moordenaar, ontmoet het, en ook vertrou het, nog voordat hy in hegtenis geneem is.
Sy vertel ook hoe Uyinene se persoonlikheid ontwikkel het en hoe sy op vierjarige ouderdom reeds aangedring het dat sy skool toe wou gaan.
Uyinene, met die bynaam Nene, is die gesin se tweede kind ná haar ouer broer, Esona. Dit was hy wat na haar gaan soek het toe sy vermis geraak het.
Uyinene Mrwetyana (19), student in film en media aan die Universiteit van Kaapstad. Foto: Argief
Op daardie dag het Botha haar in die Clareinch-poskantoor verkrag en met 'n swaar voorwerp doodgeslaan. Botha het haar lyk in 'n vlak graf begrawe en aan die brand gesteek.
Haar vriendinne en familie vertel hartseer hoe hulle gevoel het toe hulle die nuus gekry het, en hoe hulle geruime tyd in ontkenning was dat sy weg is.
Uyinene se dood het gelei tot landwye protesoptogte waar mense aangedring het op verandering in die samelewing sodat geen jong vrou weer só moet sterf nie.
Joernaliste wat oor haar saak geskryf het, praat oor hul ervaring met haar storie en hoe dit hulle geraak het.
"Haar storie het dadelik naby aan die huis gevoel vir my, sê Shanaaz Prince, nuusredakteur van YOU.
"Veral as 'n vrou in Suid-Afrika, en as 'n vrou van die Oos-Kaap. Sy was 'n jong, pragtige vrou wat uitgesien het na haar lewe wat voorlê. Dit kon my klein suster gewees het, of my niggie, of dit kon ek gewees het.